 उसी चंभा बी होआ।  ओह् सोच्चन लगा जे रातीं उस्सै आर्डर टाइप कीता।  दीपा ई आर्डर ते थ्होए दा नीं।  फाइल अजें बी साह्‌ब दे मेचै पर ऐ ते पुलसै ई कियां पता लग्गा जे नुहाड़ी तरक्की होई दी ऐ।  उसी किश शक्क होआ तां उस्सै शक्कै दे नबेड़े आस्तै नै अशरफ गी पुच्छेआ, ‘तुसेईं कुन्न सनाया जे दीपा दी तरक्की होई दी ऐ ?’ ‘सनाया ते कुसै नी पर न्हाड़ी खट्‌टै परा एह् आर्डर दी नकल थ्होई ऐ। ’ गलाइयै अशरफ नै ओह् नकल रमन गी दस्सी।  पढ़ने परैंत्त रमन दे पैंरें हेठा धरत खिसकन लगी पेई ते चेत्ता करन लगी पेआ जे एह् ते ऊ’यै आर्डर ऐ जेह्‌का उन्न टाइप कीता हा पर एह् इत्थें कियां पुज्जा।  ओह् चुप्प होइया।  गल्ल किश-किश नुहाड़ी समझै च औन लगी पेई ही।  लोक सच्च आखदे न जे खूनी जां मुल्जम कोई नां कोई नशानी जां सबूत छुड़ी गै जंदा ऐ।  ओह् समझी गेआ हा जे करतूत नुहाड़े साह्‌ब दी गै लभदी ऐ।  दीपा गी गरीब ते बेस्हारा बुज्झियै गै उन्न एह् कुकर्म कीता ऐ।  एह् सब करने गित्तै उन्नै इस आर्डर दा स्हारा लैता ऐ।  उसी ख्याल हा जे दीपा नै केह्‌ड़ी कुसै नै गल्ल करनी ऐ पर ओह् परमात्मा दा न्यांऽ भुल्ली गेदा हा।  उसी केह् पता हा जे इयै आर्डर उसी कड़ी लोआग।  इयै कागद नुहाड़े इत्थें औने ते इस कत्लै दा सबूत बनी जाग नुहाड़े मनैं च पाप हा तां गै उन्न उसी रातीं चिरै तगर कम्म लाई रक्खेआ हा।  आपूं खेह् खाने ई इत्थें टुरी आया।  नेहियें गिद्‌दें ई बिच्च चरस्तै गोली मारनी चाहिदी।  ज़े सच्चें गै इसलै साह्‌ब नुहाड़ै सामनै हुंदा तां उन्न उसी दलकी ओड़नां हा।  साह्‌ब इक्क दा नेईं दऊं दा कातल हा।  सामनै दऊं लोथां पेदियां हियां ते दौंनें दा ऐंत्त बक्ख-बक्ख ढंगै नै होआ हा। 